Goudveld-hoërskole skitter in atletiek | Netwerk24
23 Augustus 08:09
Goudveld-hoërskole skitter in atletiek
Deur Rudolph Cloete 09 Maart 2017 06:00
Die Hoërskool Riebeeckstad is tweede op die lys van presterende skole, met 17 goue, 16 silwer- en 8 bronsmedaljes. Hier is die atlete saam met Daleen Janke, naellope-afrigter (links, voor) en Quintin Bester, afrigter: middel-en langafstande (middel, regs).Foto: Verskaf
Die hoërskole in die Lejweleputswa-distrik het uitstekend in die jaarlikse Vrystaatse hoërskole-atletiekkampioenskapbyeenkoms gevaar.
Dit het op 3 en 4 Maart in Bloemfontein plaasgevind.
Die Hoërskool Riebeeckstad is tweede op die lys van presterende skole met 17 goue, 16 silwer- en 8 bronsmedaljes. Die Goudveld-Hoërskool is sewende, met 10 goue, 8 silwer- en 12 bronsmedaljes. Welkom-Gimnasium is 12de, met 7 goue, 8 silwer- en 9 bronsmedaljes.
Daar is 201 skole op die lys van medaljewenners.
Selfs die kleiner en plattelandse skole het baie goed gevaar. Die Hoërskool Hoopstad was 20ste, met 2 goue en 1 silwermedalje en die Hoërskool Wessel Maree 22ste, ook met 3 medaljes (1 goue en 2 silwermedaljes).
Die Hoër Tegniese Skool (HTS) Welkom, Lejweleputswa se enigste skool wat net met seuns meeding, is 33ste en het 1 goue, 1 silwer- en 3 bronsmedaljes gekry.
Daar is 19 prestasies van Lejwelepu-tswa-atlete in die top-50-prestasies op die byeenkoms.
Ngcondo Matwebu (die Hoërskool Riebeeckstad), is die beste o.17-seun met 933 punte in die 3 000 m.
By die meisies is Miné de Klerk (die Goudveld-Hoërskool) die beste met 926 punte vir haar o.14-diskusgooi.
Welkom-Gimnasium se beste atleet is Maryna Bason met 903 punte vir o.17-hamergooi. Die Hoërskool Wessel Maree se goue medalje behoort aan Marzanne van Heerden vir haar o.14-gewigstoot (917 punte).
Hoewel hulle nie op die top-50-lys is nie, word melding gemaak van twee ander prestasies: HTS se goue medalje behoort aan Sia Nyathi (o.17) vir verspring (7,08 m; 773 punte).
Al twee Hoopstad se goue medaljes behoort aan Janie Horn vir haar o.14-100 m (741 punte) en 200 m (747 punte).
Daar is 59 van Lejweleputswa se atlete in die Vrystaat-atletiekspan opgeneem.
Riebeeckstad het 21, Gimnasium 15 en Goudveld 13 atlete in hierdie span.
Die span neem aan die einde van die kwartaal aan Sasa se Suid-Afrikaanse Skole-kampioenskapsbyeenkoms in Durban deel.